ໂຄງການລິເລີ້ມໃໝ່ ສໍາລັບຮັກສາເດັກນ້ອຍ ທີ່ເຈັບປ່ວຍດ້ວຍມະເຮັງ ແບບບໍ່ເສຍຄ່າ ໃນບັນດາປະເທດທີ່ກໍາລັງພັດທະນາ
ອົງການອະນາໄມໂລກລະບຸວ່າ ມີພຽງ 30 ເປີເຊັນ ຂອງເດັກນ້ອຍທີ່ເຈັບປ່ວຍດ້ວຍໂຣກມະເຮັງ ລອດຊີວິດໃນບັນດາປະເທດທີ່ກໍາລັງພັດທະນາ ທຽບກັບ 80 ເປີເຊັນ ຂອງຂອງເດັກນ້ອຍ ໃນບັນດາປະເທດທີ່ມີລາຍໄດ້ສູງ.
ອົງການອະນາໄມໂລກ ຫຼື WHO ແລະໂຮງໝໍການຄົ້ນຄວ້າວິໄຈເດັກນ້ອຍ ເຊັນ໌ທ ຈູດ (St Jude), ເຊິ່ງເປັນສູນມະເຮັງຊັ້ນນໍາໃນສະຫະລັດອາເມຣິກາ ມີແຜນທີ່ຈະສະໜອງການບຳບັດຮັກສາໂຣກມະເຮັງສໍາລັບເດັກນ້ອຍໃນບັນດາປະເທດທີ່ກໍາລັງພັດທະນາ ທີ່ເຈັບປ່ວຍດ້ວຍໂຣກນີ້ໂດຍບໍ່ເສຍຄ່າໃຊ້ຈ່າຍ ລິຊາ ສະໄລນ໌ ມີລາຍງານໃຫ້ VOA ຈາກນະຄອນ ເຈນີວາ, ເຊິ່ງ ທິບສຸດາ ຈະນໍາເອົາລາຍລະອຽດມາສະເໜີທ່ານ ໃນອັນດັບຕໍ່ໄປ ໂຣກມະເຮັງ ເປັນສາເຫດສໍາຄັນຂອງການເສຍຊີວິດຢູ່ໃນທົ່ວໂລກ, ໂດຍສັງຫານຊີວິດຜູ້ຄົນເປັນຈໍານວນປະມານ 10 ລ້ານຄົນຕໍ່ປີ ຈາກການປະເມີນຂອງອົງການອະນາໄມໂລກ, ເດັກນ້ອຍປະມານ 400,000 ຄົນໃນທົ່ວໂລກ ເປັນມະເຮັງໃນທຸກໆປີ, ໂດຍເກືອບ 100,000 ຄົນກໍາລັງຈະເສຍຊີວິດ ໂຣກມະເລັງສ່ວນໃຫຍ່ທີ່ຖືກພົບໃນເດັກນ້ອຍຫຼາຍທີ່ສຸດລວມມີ ມະເຮັງເມັດເລືອດຂາວ, ມະເຮັງສະໝອງ ແລະເນື້ອງອກ ອົງການ WHO ລາຍງາຍວ່າ ເດັກນ້ອຍເກືອບ ນຶ່ງໃນສິບທີ່ເປັນມະເຮັງ ແມ່ນອາໄສຢູ່ໃນບັນດາປະເທດທີ່ມີລາຍໄດ້ໜ້ອຍ ແລະ ປານກາງ ທ່ານ ອານເດຣ ອິລບາວີ (Andre Ilbawi), ຫົວໜ້າພະແນກໂຣກມະເຮັງຂອງກົມໂຣກທີ່ບໍ່ຕິດຕໍ່ກັນໄດ້ຂອງອົງການ WHO ກ່າວວ່າ: ປະມານ 80 ເປີເຊັນຂອງເດັກນ້ອຍຜູ້ທີ່ເປັນມະເຮັງຢູ່ໃນບັນດາປະເທດທີ່ມີລາຍໄດ້ສູງ ແມ່ນສາມາດລອດຊີວິດ ເຊິ່ງທ່ານໄດ້ຮ້ອງສິ່ງນີ້ວ່າ ຄວາມສໍາເລັດຄັ້ງສໍາຄັນ ແລະ ເປັນການພັດທະນາຂຶ້ນໃນຊ່ວງຫຼາຍທົດສະວັດທີ່ຜ່ານມາ ໂດຍທ່ານ ອິລບາວີ ກ່າວວ່າ: ອົງການ WHO ແລະ ໂຮງໝໍ ເຊັນ໌ທ ຈູດ ໄດ້ຮ່ວມມືກັນເພື່ອປ່ຽນແປງສະຖານະການ ພວກເຂົາໄດ້ສ້າງຕັ້ງຖານນະໂຍບາຍ ທີ່ຈະເພີ້ມການເຂົ້າເຖິງຢາຮັກສາໂຣກມະເຮັງສໍາລັບເດັກນ້ອຍໃນທົ່ວໂລກໄດ້ຢ່າງຫຼວງຫຼາຍ ເພື່ອເລີ້ມຕົ້ນໂຄງການນີ້, ໂຮງໝໍ ເຊັນ໌ທ ຈູດ ໄດ້ທໍາການລົງທຶນເປັນເວລາ 6 ປີ ໂດຍໄດ້ຕັ້ງກອງທຶນຈໍານວນ 200 ລ້ານໂດລາ ທ່ານ ອິລບາວີ ກ່າວວ່າ ເງິນໃນຂັ້ນຕົ້ນຈະຈັດຫາຢາຕ່າງໆໃຫ້ກັບ 12 ປະເທດໂດຍບໍ່ເສຍຄ່າໃຊ້ຈ່າຍໃດໆ, ເຊິ່ງຈະເປັນສ່ວນນຶ່ງໃນໂຄງການທົດລອງເປັນເວລາສອງປີ ທ່ານກ່າວວ່າ ລັດຖະບານຈະມີສ່ວນຮ່ວມໃນການເບິ່ງແຍງເດັກນ້ອຍ ແລະໃນການຈັດເລືອກຢາຕ່າງໆທີ່ຈໍາເປັນ ເຊິ່ງ ທ່ານ ອິລບາວີ ກ່າວວ່າ: ແຜນນະໂຍບາຍໃໝ່ນີ້ ມີຈຸດມຸ້ງໝາຍເພື່ອຈັດຫາຢາຮັກສາໂຣກມະເຮັງທີ່ປອດໄພ ແລະມີປະສິດທິພາບໃຫ້ແກ່ເດັກນ້ອຍປະມານ 120,000 ຄົນໃນລະຫວ່າງປີ 2022 ຫາ 2027 ບັນດາພັນທະມິດທາງດ້ານສຸຂະພາບກ່າວວ່າ ໂຄງການນີ້ຈະເພີ້ມຂະໜາດຂຶ້ນ ເພື່ອລວມຜູ້ຮັບຜົນປະໂຫຍດຫຼາຍຂຶ້ນໃນອະນາຄົດຂ້າງໜ້າ